ครม. ไฟเขียวแรงงาน 3 สัญชาติ “กัมพูชา-ลาว-เมียนมา” ครบวาระจ้าง 4 ปี อยู่ไทยต่อได้อีก 2 ปี
ครม. ไฟเขียวแรงงาน 3 สัญชาติ "กัมพูชา-ลาว-เมียนมา" ครบวาระจ้าง 4 ปี อยู่ไทยต่อได้อีก 2 ปี
ครม. ไฟเขียวแรงงาน 3 สัญชาติ "กัมพูชา-ลาว-เมียนมา" ครบวาระจ้าง 4 ปี อยู่ไทยต่อได้อีก 2 ปี
10 พ.ย. 2563

น.ส.รัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้ (10 พ.ย.63) เห็นชอบแนวทางการดำเนินการเพื่อให้คนต่างด้าวซึ่งเข้ามาทำงานตามบันทึกความเข้าใจว่าด้วยความร่วมมือด้านแรงงาน (MOU) ภายใต้บันทึกข้อตกลงว่าด้วยการจ้างงาน (Agreement) ที่วาระการจ้างงานครบ 4 ปี อยู่ในราชอาณาจักรและทำงานได้ต่อไป มีจำนวนประมาณ 1.3 แสนคน ตามที่กระทรวงแรงงานเสนอ เพื่อแก้ปัญหาการขาดแคลนแรงงานของผู้ประกอบการ เนื่องจากแรงงาน 3 สัญชาติบางส่วนเดินทางกลับประเทศแล้วไม่สามารถเดินทางกลับเข้าไทยได้
โดยอนุญาตให้แรงงาน 3 สัญชาติ (กัมพูชา ลาว และเมียนมา) ซึ่งเข้ามาทำงานตาม MOU ที่มีวาระการจ้างงานครบ 4 ปี ตั้งแต่วันที่ 1 พ.ย.63 ถึง วันที่ 31 ธ.ค. 64 มีสิทธิอยู่ในราชอาณาจักรเป็นการชั่วคราวเพื่อทำงานได้อีกไม่เกิน 2 ปี  ซึ่งเป็นการอยู่เพื่อทำงานต่อได้ไม่เกิน 1 ปี และหากประสงค์อยู่ต่อให้ขออนุญาตอยู่ในราชอาณาจักรได้อีกไม่เกิน 1 ปี โดยจะได้รับการยกเว้นเปรียบเทียบปรับการอยู่ในราชอาณาจักรเกินกำหนดแก่คนต่างด้าวที่ระยะเวลาการอนุญาตสิ้นสุดตั้งแต่วันที่ 1 30 พ.ย.63
ทั้งนี้ คนต่างด้าวจะต้องดำเนินการดังนี้
1.ตรวจสุขภาพ เพื่อนำใบรับรองแพทย์ไปยื่นขออนุญาตทำงานและขออนุญาตอยู่ราชอาณาจักรเป็นการชั่วคราวต่อไป
2.ยื่นขออนุญาตทำงานต่อนายทะเบียน โดยให้กรมการจัดหางานออกใบอนุญาตทำงานให้ตามระยะเวลาที่ผู้ขออนุญาตร้องขอแต่ไม่เกิน 2 ปี
3.ขอรับการตรวจอนุญาตให้อยู่ในราชอาณาจักรต่อไป โดยสำนักงานตรวจคนเข้าเมือง ดำเนินการตรวจใบอนุญาตให้อยู่ในราชอาณาจักรเป็นการชั่วคราว ครั้งละไม่เกิน  1 ปี ค่าธรรมเนียมคำขอ จำนวน 1,900 บาท
และ 4.จัดทำทะเบียนประวัติคนซึ่งไม่มีสัญชาติไทย โดยในลำดับต่อไป กระทรวงแรงงานโดยกรมการจัดหางานจะเร่งดำเนินการประชาสัมพันธ์ให้นายจ้าง สถานประกอบการ และแรงงานต่างชาติได้รับทราบและดำเนินการตามแนวทางดังกล่าวต่อไป
 